Trei copii din Negrești, județul Vaslui, în vârstă de 13, 16 și 17 ani, internați într-un centru de zi al DGASPC Vaslui, au fost sechestrați într-o mașină și bătuți cu ciocanul. Potrivit presei locale, agresorul ar fi patronul unei spălătorii auto pentru care munceau minorii.

Potrivit unor surse judiciare, incidentul a avut loc luni. Adolescentul de 17 ani a fost lovit cu un ciocan în zona capului și transportat la Spitalul de Neurochirurgie din Iași.

Proprietarul spălătoriei a reacționat violent după ce copiii și-au cerut banii pentru cât au muncit. Potrivit Vremea Nouă, copiii au fost urcați în mașină, duși la o fermă, unde bărbatul i-a bătut. I-a agresat și în mașină, pe drumul de întoarcere.

Minorii erau internați într-un centru de zi al DGASPC Vaslui, fiind beneficiarii unei măsuri de protecție. Se fac cercetări pentru lovire și lipsire de libertate, autorul fiind cunoscut.